Þrír einstaklingar féllu á höfuð í nótt og þurftu að leita á slysadeild til aðhlynningar . Vísir / Vilhelm Talsverður erill var í nótt hjá lögreglu en áttatíu mál voru skráð í nótt og átta manns gistu í fangaklefa . Þá var sérstaklega annasamt hjá lögreglunni á Hverfisgötu . Þar komu upp ýmis mál en meðal annars var ekið á gangandi vegfaranda í hverfi 104 . Vegfarandinn slapp með minniháttar meiðsl en ökumaðurinn keyrði á brott . Þá voru þrír ökumenn sviptir ökuréttindum þar sem þeir voru stöðvaðir og reyndust vera undir áhrifum fíkniefna . Tveir einstaklingar féllu á höfuð fyrir framan skemmtistaði í miðbænum . Báðir einstaklingar fengu skurð á höfuð og enduðu á því að fara upp á slysadeild til aðhlynningar . Auk þess féll maður á andlitið í Árbænum og var hann fluttur á slysadeild til aðhlynningar . Þá var maður vistaður í fangaklefa eftir að hann var handtekinn á veitingastað í miðbænum í mjög annarlegu ástandi , þar sem hann áreitti starfsfólk . Eftirlýstur maður var handtekinn og vistaður í fangaklefa en hann var til vandræða fyrir utan hótel í Kópavogi og var hann í annarlegu ástandi . Þá var ungur ökumaður stöðvaður en drengurinn hafði ekki aldur til að öðlast ökuréttindi . Hann hafði tekið vini sína með á rúntinn og voru of margir farþegar í bílnum . Foreldrar drengsins voru kallaðir til og verður málið einnig tilkynnt til barnaverndar .